Între 25 și 31 martie, la "Istoria literaturii române contemporane", telespectatorii TVR Cultural vor putea afla, de la regretatul critic literar Alex Ștefănescu, mai multe despre viețile și operele semnate de Ana Blandiana, Mircea Ivănescu, Daniel Cristea-Enache, Paul Goma, Ioan Groșan, Vasile Voiculescu și Nichita Stănescu. Emisiunea este difuzată de luni până vineri de la ora 17.50, iar în weekend - de la 18.50.
Edițiile săptămânii:
Luni, 25 martie: Ana Blandiana (n. 25 martie 1942)
- difuzări: ora 17.50, reluare - 23.45; marți, 26 martie, ora 11.50
"Ana Blandiana, născută în 1942 în Timișoara, este un personaj luminos al vieții noastre literare. Chiar numele său are ceva melodios - Ana Blandiana. De fapt, este vorba despre un pseudonim, poeta l-a compus preluând numele satului în care s-a născut mama ei, Blandiana, din județul Alba, și din acest nume a desprins un prenume: Ana.
Ana Blandiana nu joacă un rol atunci când ține un discurs liric. Este mereu ea însăși, nu îmbracă alte haine lirice, nu apare niciodată în travesti și, atunci, te întrebi de ce ne place atât de mult să o vedem evoluând în acest spațiu al poeziei. Ne place pentru că este o prezență care ne cucerește prin simplitate, o vedem ca pe o vestală, nu cochetează, nu recurge la trucuri literare, iar această vulnerabilitate asumată, faptul că apare dezarmată în fața publicului, ca o dresoare fără bici în fața tigrilor, ne cucerește imediat. (...)", explica Alex Ștefănescu, la "Istoria literaturii române contemporane.
"Iubesc ploile, iubesc cu patimă, înnebunitele ploi și ploile calme, ploile feciorelnice și ploile dezlănțuite femei, ploile proaspete și plictisitoarele ploi fără sfârșit. Iubesc ploile, iubesc cu patimă ploile, îmi place să mă tăvălesc prin iarba lor albă, înaltă, îmi place să le rup firele și să umblu cu ele în dinți, să amețească, privindu-mă astfel, bărbații" - "Descântec de ploaie", Ana Blandiana
"Încă de la doilea volum al său, "Călcâiul vulnerabil", apărut în 1966, era sesizabilă această tendință de a regândi teme existențiale importante: nașterea, dragostea, moartea. Una dintre poezii a avut mare ecou în epocă, a fost folosită și într-un film românesc de atunci: "Ar trebui să ne naștem bătrâni/ Să venim înțelepți/ Să venim în stare de a hotărî soarta noastră în lume/ Să ştim din răscrucea primară ce drumuri pornesc/ Şi iresponsabil să fie doar dorul de-a merge./ Apoi să ne facem mai tineri, mai tineri, mergând" ( fragment din poezia "Ar trebui", n.r.). De fapt, poezia Anei Blandiana este o poezie de idei.
În timpul comunismului, din cauza ideologizării excesive a literaturii, se ajunsese la o adevărată idiosincrazie față de acest gen de poezie, poezia de idei, dar să nu uităm că a fost ilustrată în mod strălucit de Blaga. Ana Blandiana poate fi considerată, din acest punct de vedere, o descendentă a lui Lucian Blaga. Poezia ei de idei nu are nimic ideologic sau ideologizant, ideile apar statuare, în toată frumusețea și în toată nuditatea lor. (...)
Ana Blandiana nu este doar poetă, este și prozatoare, publicistă și eseistă. Interviurile acordate sunt sclipitoare prin inteligența răspunsurilor. Proza sa nu este o parte minoră a operei sale, nu este vorba despre o poetă care scrie și proză, ci de o prozatoare propriu-zisă. E adevărat că proza are ceva poematic, că este vorba despre o proză fantastică. Romanele sale, "Cele patru anotimpuri", "Proiecte de trecut" - ce titlu ingenios -, ca și romanul "Sertarul cu aplauze", au impus-o ca pe o prozatoare imposibil de ignorat.
În 1977, a făcut senzație povestirea "Capela cu fluturi", publicată întâi în reviste și apoi în volum, în care Ana Blandiana povestește cum, intrând într-o bisericuță ignorată de toată lumea, în întunericul de acolo, aprinzând un chibrit, a descoperit că peretele din spate era tapetat nu de icoane, ci de fluturi de noapte fremătători. Este o imagine de neuitat.
Încă o dată, ne obsedează întrebarea: ce anume ne place la Ana Blandiana? Ce ne stârnește admirația? Pentru că ne recunoaștem în personalitatea ei, dar nu în întregime, ci cu ceea ce este mai bun în fiecare dintre noi. Ana Blandiana este o sinteză a ceea ce este bun în personalitatea noastră. Nu întâmplător și-a intitulat primul său volum "Persoana întâia plural", iar această sintagmă rămâne valabilă și azi. Ana Blandiana este persoana întâia plural (...)", arăta Alex Ștefănescu.
Puteți urmări ediția integrală dedicată Anei Blandiana pe TVR+, aici.
Marți, 26 martie: Mircea Ivănescu
- difuzări: ora 17.50, reluare - 23.45; miercuri, reluare, ora 11.50
Miercuri, 27 martie: Daniel Cristea-Enache
- difuzări: ora 17.50; reluare - joi, 28 martie - 11.50
Joi, 28 martie: Paul Goma
- difuzări: ora 17.50, reluare 23.45; vineri, 29 martie - 11.50
Vineri, 29 martie: Ioan Groșan
- difuzare: ora 17.50
Sâmbătă, 30 martie: Vasile Voiculescu
- difuzări: ora 18.50, reluare - ora 21.48
Duminică, 31 martie: Nichita Stănescu
- difuzări: ora 18.50, reluare 21.50 și luni, 1 aprilie - 01.20
**** În memoria apreciatului critic literar Alex Ștefănescu, TVR Cultural le aduce telespectatorilor o emisiune îndrăgită realizată de omul de cultură, între 2007 și 2009, dedicată literaturii române contemporane.